‘આ લગભગ પાંસઠના યુદ્ધ પહેલાંની વાત છે,’ પરવીને ધીમે ધીમે પડદો ખોલવાની શરૂઆત કરી, ‘એ વખતે માસીજી મારા દિયરની ડિલવરી વખતે મારાં સાસુને મદદ કરવા આવ્યાં હતાં. ત્રણ-ચાર મહિના રોકાયાં. એ દરમિયાન મારા ત્રણ વર્ષના જેઠ એમની સાથે ઘણા હળી ગયા. દિયરનો જન્મ થયો ત્યારે રફીક માત્ર સવા વર્ષના હતા. ત્રણ નાનાં બાળકો સાચવવાનું સાસુ માટે મુશ્કેલ બનતું, એટલે નિઃસંતાન માસીજી લાહોર જતી વખતે જેઠને એમની સાથે લેતાં ગયાં કે ‘તારો નાનો થોડો ચાલતો-રમતો થઈ જાય પછી આપી જઈશ.’ એ વખતે તો બંને દેશો વચ્ચેના સંબંધો આ હદે વણસી જશે એવો કોઈને ખ્યાલ જ ન હતો.’